Kaapse onnie ontbloot hom in openbaarDie man wat homself glo voor die vrou ontblood het. Die foto is digitaal gemanipuleer. Foto: Chantelle Visser. Die Wes-Kaapse polisie ondersoek ŉ voorval waar ŉ onderwyser van Kaapstad homself glo voor ŉ vrou in die Tokai-woud ontbloot en gemasturbeer het. Die vrou, Chantelle Visser, is ŉ plaaslike fotograaf wat Sondag by die woud was om ŉ fotosessie te doen. Sy skryf op Facebook sy het die man omstreeks 11:00 in die woud gesien terwyl sy in Orpenweg in haar motor vir haar kliënt gewag het. “Die man het teen ŉ boom geleun, sy geslagsdeel uitgehaal en begin masturbeer terwyl hy my aangestaar het,” het sy gesê. Visser het haar selfoon gebruik om die voorval af te neem om as bewyse aan die polisie te verskaf. “Toe hy klaar was, het hy sy hand teen ŉ boom skoongevee en verby my motor geloop terwyl hy die hele tyd vir my gekyk het.” Sy het ŉ duidelike foto van die man se gesig geneem en dit later op Facebook gelaai, waarna dit soos ŉ veldbrand versprei het. Die man se identiteit is kort daarna vasgestel as ŉ onderwyser van Hoërskool Plumstead. Visser het ŉ saak by die Kirstenhof-polisiestasie aanhangig gemaak, en die Wes-Kaapse departement van onderwys is ook van die voorval ingelig. Kapt. FC Van Wyk het Donderdag aan Maroela Media bevestig dat Visser die saak by die polisie aangemeld het. “Die saak word nog ondersoek, en niemand is tot dusver in hegtenis geneem nie,” het hy gesê. Die provinsiale departement van onderwys het ook ŉ ondersoek van stapel gestuur en kon sy identiteit bevestig.